CELEX: 32020R1694
Language: sk
Date: 2020-11-11 00:00:00
Title: Nariadenie Európskeho parlamentu a Rady (EÚ) 2020/1694 z 11. novembra 2020, ktorým sa mení nariadenie (EÚ) č. 168/2013, pokiaľ ide o osobitné opatrenia týkajúce sa vozidiel kategórie L ukončených sérií, prijaté v reakcii na pandémiu ochorenia COVID-19 (Text s významom pre EHP)

13.11.2020   
               
               
                  SK
               
               
                  Úradný vestník Európskej únie
               
               
                  L 381/4
               
            
         NARIADENIE EURÓPSKEHO PARLAMENTU A RADY (EÚ) 2020/1694
         z 11. novembra 2020,
         ktorým sa mení nariadenie (EÚ) č. 168/2013, pokiaľ ide o osobitné opatrenia týkajúce sa vozidiel kategórie L ukončených sérií, prijaté v reakcii na pandémiu ochorenia COVID-19
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 114,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Kríza spôsobená ochorením COVID-19 spôsobila narušenie dodávateľského reťazca kritických častí a komponentov pre vozidlá kategórie L a značný pokles dopytu po týchto vozidlách. To viedlo k značným oneskoreniam výrobcov pri znižovaní ich zásob vozidiel spĺňajúcich normu Euro 4, ktoré sa podľa prílohy IV k nariadeniu Európskeho parlamentu a Rady (EÚ) č. 168/2013 (3) musia zaevidovať pred tým, než sa 1. januára 2021 začne uplatňovať environmentálna norma Euro 5.
                  
               
                     (2)
                  
                  
                     Pravidlá týkajúce sa ukončených sérií stanovené v nariadení (EÚ) č. 168/2013 umožňujú výrobcom naďalej sprístupňovať na trhu, evidovať alebo uvádzať do prevádzky obmedzenú časť zásob vozidiel kategórie L, ktoré sa nemôžu alebo už nemôžu sprístupňovať na trhu z dôvodu nadobudnutia platnosti nových technických požiadaviek, podľa ktorých tieto vozidlá neboli schválené.
                  
               
                     (3)
                  
                  
                     Vzhľadom na narušenie vyvolané krízou spôsobenou ochorením COVID-19 je zrejmé, že pravidlá týkajúce sa ukončených sérií stanové v nariadení (EÚ) č. 168/2013 nepredstavujú vhodný mechanizmus na zníženie objemu vozidiel kategórie L spĺňajúcich normu Euro 4, ktoré budú mať výrobcovia na sklade po tom, ako sa začne uplatňovať environmentálna norma Euro 5.
                  
               
                     (4)
                  
                  
                     Vzhľadom na výnimočné okolnosti vyvolané krízou spôsobenou ochorením COVID-19 a s cieľom zabrániť prípadnému narušeniu trhu je potrebné zmeniť nariadenie (EÚ) č. 168/2013 tak, aby obsahovalo osobitné opatrenia týkajúce sa vozidiel ukončených sérií, prijaté v reakcii na krízu spôsobenú ochorením COVID-19.
                  
               
                     (5)
                  
                  
                     S cieľom zabezpečiť, aby sa uplatňovanie týchto osobitných opatrení týkajúcich sa ukončených sérií obmedzilo na vozidlá, ktoré boli na sklade v čase obmedzenia pohybu osôb v jednotlivých štátoch, by množstvo vozidiel, na ktoré sa vzťahujú tieto osobitné opatrenia týkajúce sa ukončených sérií, nemalo presiahnuť počet vozidiel kategórie L spĺňajúcich normu Euro 4, ktoré boli na sklade k 15. marcu 2020.
                  
               
                     (6)
                  
                  
                     Keďže cieľ tohto nariadenia, a to zmeniť pravidlá týkajúce sa ukončených sérií uplatniteľné v roku 2021 a stanovené v nariadení (EÚ) č. 168/2013 v reakcii na krízu spôsobenú ochorením COVID-19, nie je možné uspokojivo dosiahnuť na úrovni členských štátov, ale z dôvodu rozsahu a dôsledkov činnosti ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii (ďalej len „Zmluva o EÚ“). V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
                  
               
                     (7)
                  
                  
                     Vzhľadom na naliehavosť spôsobenú výnimočnými okolnosťami v dôsledku krízy spôsobenej ochorením COVID-19 sa považuje za vhodné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o EÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (8)
                  
                  
                     Nariadenie (EÚ) č. 168/2013 by sa preto malo zodpovedajúcim spôsobom zmeniť.
                  
               
                     (9)
                  
                  
                     Toto nariadenie by malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALI TOTO NARIADENIE:
         
            Článok 1
            V nariadení (EÚ) č. 168/2013 sa v kapitole XI vkladá tento článok:
            
               
                  „Článok 44a
                  
                  Osobitné opatrenia týkajúce sa vozidiel ukončených sérií, prijaté v reakcii na pandémiu ochorenia COVID-19
                  
                     1.   Odchylne od článku 44 a s výhradou odsekov 2, 3 a 4 tohto článku môžu byť vozidlá zhodujúce sa s typom vozidla, ktorého typové schválenie EÚ sa 1. januára 2021 stane podľa článku 37 ods. 2 písm. a) neplatným, sprístupnené na trhu, zaevidované alebo uvedené do prevádzky ako vozidlá ukončených sérií, a to do 31. decembra 2021.
                  
                  
                     2.   Počet vozidiel ukončených sérií uvedených v odseku 1 tohto článku nesmie presiahnuť počet vozidiel s typovým schválením EÚ, ktoré sa 1. januára 2021 stane podľa článku 37 ods. 2 písm. a) neplatným, a ktoré boli na sklade k 15. marcu 2020.
                  
                  
                     3.   Výrobca, ktorý chce využiť odchýlku uvedenú v odseku 1, predloží žiadosť vnútroštátnemu orgánu každého členského štátu, v ktorom sa majú dané vozidlá sprístupniť na trhu, zaevidovať alebo uviesť do prevádzky, pričom uvedie počet vozidiel ukončených sérií, pre ktoré sa požaduje odchýlka uvedená v odseku 1.
                     Príslušný vnútroštátny orgán do jedného mesiaca od prijatia žiadosti rozhodne, či a v akom počte povolí evidenciu týchto vozidiel ukončených sérií na svojom území.
                  
                  
                     4.   Na osvedčení o zhode vozidiel uvedených do prevádzky podľa odseku 1 sa urobí osobitný záznam kvalifikujúci vozidlá ako ‚2021 – vozidlá ukončených sérií‘.
                  
                  
                     5.   Členské štáty informujú Komisiu do 1. júla 2021 o počte vozidiel, ktorým bol podľa tohto článku udelený status vozidiel ukončených sérií.“
                  
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. novembra 2020
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               M. ROTH
            
         
         
            (1)  Stanovisko z 29. októbra 2020 (zatiaľ neuverejnené v úradnom vestníku).
         
            (2)  Pozícia Európskeho parlamentu z 20. októbra 2020 (zatiaľ neuverejnená v úradnom vestníku) a rozhodnutie Rady z 3. novembra 2020.
         
            (3)  Nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013, s. 52).